**ΣΧΕΔΙΑΓΡΑΜΜΑ ΚΛΑΣΙΚΗ ΕΠΟΧΗ –Η ΔΗΜΟΚΡΑΤΙΑ ΣΤΑ ΧΡΟΝΙΑ ΤΟΥ ΠΕΡΙΚΛΗ**

Στα χρόνια διακυβέρνησης του Περικλή η Αθήνα κατέστη ηγεμονία και ενισχύθηκε το δημοκρατικό πολίτευμα.

**Η εποχή του Περικλή**

* Μετά το θάνατο του Κίμωνα πολιτική δράση ανέλαβε ο Περικλής, ο οποίος έκλεισε ειρήνη για τριάντα χρόνια (τριακοντούτεις σπονδαί) με τους Σπαρτιάτες (445 π.Χ.).
* Η περίοδος της τριακονταετούς ειρήνης, που στην πραγματικότητα κράτησε μόνο δεκαπέντε χρόνια.
* Η περίοδος αυτή ταυτίζεται με την ανάπτυξη της Αθήνας στο εσωτερικό της και την απόλυτη κυριαρχία επί των συμμάχων της.
* 5ος αιώνας π.Χ. = Εποχή του Περικλή

√ Κύριος συντελεστής της ανάδειξης της Αθήνας σε ισχυρής ηγεμονίας ήταν αναμφισβήτητα ο Περικλής.

√ Η προσωπικότητα του χαρισματικού αυτού ηγέτη σφράγισε ουσιαστικά με τη δράση του την εποχή, ώστε δίκαια από πολλούς μελετητές **ολόκληρος ο 5ος αι. π.Χ.** να χαρακτηρίζεται για την Αθήνα ως **«χρυσούς αιών του Περικλέους».**

**Χαρακτηριστικά της ηγετικής φυσιογνωμίας του Περικλή**

* Ο ίδιος καθιερώθηκε στην Αθήνα μετά τη δολοφονία του Εφιάλτη και το θάνατο του Κίμωνα.
* Εκλεγόταν με δημοκρατικές διαδικασίες κάθε χρόνο στρατηγός.
* Ο Θουκυδίδης μας πληροφορεί ακριβώς για το πολιτικό καθεστώς που επικρατούσε εκείνη την εποχή, «ἐγίγνετό τε λόγῳ μέν δημοκρατία, ἔργῳ δέ ὑπό τοῦ πρώτου ἀνδρός ἀρχή» (Β, 65.9), χωρίς βέβαια να υπονοεί την επιβολή τυραννίδας.
* Σε άλλο σημείο της ιστορίας του αναφέρει ότι ο Περικλής επιβαλλόταν στο πλήθος χωρίς να περιορίζει τις ελευθερίες του.
* Ο Περικλής είχε την πολιτική οξυδέρκεια προικισμένου ηγέτη, ώστε η Αθήνα να φτάσει στο απόγειο της πολιτικής και πολιτιστικής της ανάπτυξη

**Στοιχεία που επιβεβαιώνουν την ενίσχυση του δημοκρατικού πολιτεύματος:**

* **Η καθιέρωση χρηματικής αποζημίωσης για τους κληρωτούς άρχοντες, τους βουλευτές και τους λαϊκούς δικαστές.** Τούτο το μέτρο στόχευε στην οικονομική ενίσχυση των **λαϊκών στρωμάτων** που δε διέθεταν περιουσία και **έπρεπε να συμμετέχουν στη διοίκηση του κράτους.**
* **Οι οικονομικές παροχές** επεκτάθηκαν και σε **δαπάνες για την πολιτιστική ανάπτυξη των Αθηναίων.** Τα **θεωρικά** ήταν το αντίτιμο της ελεύθερης εισόδου των πολιτών στο θέατρο, το οποίο αποτελούσε χώρο παιδείας για τους Αθηναίους.

**Ο Περικλής μετατρέπει την Αθηναϊκή συμμαχία σε ηγεμονία της Αθήνας επί των ελληνικών συμμαχικών πόλεων:**

* Ο Περικλής εξασφάλισε την κυριαρχία της Αθήνας μεταξύ των συμμάχων,
* Επιδίωξε να επεκτείνει την εμπορική επιρροή των Αθηναίων και προς τη Δύση. Συμμάχησε με την Εγέστα, τους Λεοντίνους, το Ρήγιο.
* Συνέβαλε στην ίδρυση της **αποικίας των Θουρίων**(444/3 π.Χ.).
* Ο Πειραιάς εξελίχθηκε σε μεγάλο εμπορικό λιμάνι. Το επίνειο της Αθήνας, που χτίστηκε σύμφωνα με τα πολεοδομικά σχέδια του **Ιππόδαμου** του Μιλήσιου, γρήγορα εξελίχθηκε στο κυριότερο εμπορικό κέντρο ολόκληρης της Μεσογείου.
* **Οικονομική ζωή της Αθήνας** Τα έσοδα του αθηναϊκού κράτους την περίοδο αυτή προέρχονταν από την εκμετάλλευση των μεταλλείων, τη φορολογία, το φόρο των συμμάχων και τις έκτακτες εισφορές.
* Το ίδιο το κράτος εκμίσθωνε σε ιδιώτες τα ορυχεία μετάλλου για ορισμένο χρονικό διάστημα. Η εργασία στα ορυχεία εκτελούνταν κυρίως από δούλους.

**Φορολογικό σύστημα Αθηνών –Οικονομική πολιτική Περικλή**

* Την εποχή του Περικλή άμεση φορολογία δεν υπήρχε στην Αθήνα- ίσως εφαρμόστηκε σε στιγμές μεγάλης κρίσης.
* Μόνο οι εγκαταστημένοι από άλλες πόλεις στην Αθήνα πλήρωναν φόρο, το **μετοίκιο**, 12 δραχμές το χρόνο για τους άνδρες και 6 δραχμές για τις γυναίκες, αν είχαν εισοδήματα.
* Σημαντικό όμως έσοδο του κράτους ήταν **η έμμεση φορολογία**, που επιβαλλόταν για τα **εισαγόμενα και εξαγόμενα προϊόντα** από τα αθηναϊκά λιμάνια και κυρίως από τον Πειραιά.
* **Εισφορές των συμμάχων**: Οι εισφορές των συμμάχων, **όταν το συμμαχικό ταμείο μεταφέρθηκε στην Αθήνα (454 π.Χ.)** ανέρχονταν σε απόθεμα 8.000 [ταλάντων](http://ebooks.edu.gr/ebooks/v/html/8547/2696/Istoria_A-Lykeiou_html-empl/indexI7.html#table)\*, το 445 π.Χ. σε 9.700 τάλαντα και πριν την έναρξη του Πελοποννησιακού πολέμου (431 π.Χ.) σε 6.000 τάλαντα. Εκτός όμως από τις τακτικές αυτές εισφορές οι Αθηναίοι επέβαλλαν στους συμμάχους πολλές φορές έκτακτη φορολογία, κυρίως με τη μορφή πολεμικών αποζημιώσεων.
* Βασική πηγή εσόδων από έκτακτες εισφορές ήταν ο θεσμός της **λειτουργίας**. Πρόκειται για δαπάνες στρατιωτικών και θρησκευτικών εκδηλώσεων που αναλάμβαναν οι πλουσιότεροι πολίτες. Αυτές ήταν υποχρεωτικές και είχαν τιμητικό συγχρόνως χαρακτήρα. Οι σπουδαιότερες από αυτές ήταν:

1) η **χορηγία**, σύμφωνα με την οποία ο χορηγός είχε την υποχρέωση να δώσει τα χρήματα για τη διδασκαλία ενός θεατρικού έργου·

2) η **τριηραρχία**, κατά την οποία ο τριήραρχος είχε την υποχρέωση της συντήρησης και του εξοπλισμού μιας τριήρους·

3) η **αρχιθεωρία** για τα έξοδα της επίσημης αποστολής (θεωρίας) σε πανελλήνιες γιορτές·

4) η **εστίαση** για τα έξοδα του δείπνου μιας φυλής σε θρησκευτικές γιορτές·

5) η **γυμνασιαρχία** για την τέλεση αγώνων λαμπαδηδρομίας στα Παναθήναια.